نبيل أحمجيق (بالريفية: ⵏⴰⴱⵉⵍ ⴰⵃⴰⵎⵊⵉⵇ) (تزاد نهار 31 دجنبر 1984 فلحسيمة) هو ناشط سياسي مغريبي, وواحد من شافات د لحراك د الريف, وكان تيتلقًب ب"الدينامو" ديالو. نهار 5 يونيو 2017, تعتقال نبيل وموراها تحكم عليه ب 20 عام دلحبس. تولد نبيل أحمجيق نهار 31 دجنبر 1984 فلحسيمة وكبر فيها. خدا لباك فلعلوم التجريبية ومن موراها خدا ديپلوم فتسيير لمقاولات. دوًز واحد لوقيتة بيطالي, ومن موراها لقا خدمة د محاسب. ملًي بدا لحراك د الريف, شارك فيه نبيل بزاف وكان واحد من لمنظمين لأساسيين د لمظاهرات فلحسيمة وفلخارج ديالها. كان معروف باللي كان تيطلق بزاف د الشعارات سلمية فلمظاهرات وكان تيحفز الناس اللي مشاركين فيها بالصوت ديالو. بقوة ما شارك فݣاع ليجتيماعات ولمظاهرات فلداخل ولخارج د مدينتو, وحيث كان تيخدم ويوجًد بزاف فالليل والنهار, تسمًا ب"الدينامو" ديال لحراك. تعتاقل نبيل أحمجيق نهار 5 يونيو 2017 فلخمسة ونص د الصباح من دارهم, ومورا محاكمة ليبتيدائية وستيئنافية, تحكم عليه ب 20 عام دلحبس ببزاف د التهم منها المشاركة في تدبير مؤامرة للمس بالسلامة الداخلية للدولة والمساهمة في تنظيم مظاهرات غير مصرح بها وعقد تجمعات عمومية بدون تصريح و لي قالو بزاف دلمنضمات بلي هاد لحكم قاصح و ضالم.